ચેમ્બુરની પોસ્ટલ કૉલોનીમાં આવેલા પચીસ વર્ષ જૂના અન્નપૂર્ણા કૉમ્પ્લેક્સની ઇલેક્ટ્રિક કૅબિનમાં શૉર્ટ સર્કિટ થતાં ગઈ કાલે સાંજના ચાર વાગ્યાની આસપાસ અચાનક આગ ફાટી નીકળી હતી. આગ એટલી બધી ભયાનક હતી કે એને જોઈને કૉમ્પ્લેક્સમાં રહેતા ૨૮ પરિવારોમાં ફફડાટ ફેલાઈ ગયો હતો. જોકે આગ દોઢ કલાકમાં બુઝાઈ ગઈ હતી. આ સોસાયટીમાં રહેતા પરિવારોએ તેમનો જીવ બચાવવા આંધળી દોટ મૂકી હતી. એમાં છ મહિના પહેલાં ઘૂંટણનું ઑપરેશન કરાવી ચૂકેલી એક સાઉથ ઇન્ડિયન મહિલા પણ હતી. આ મહિલાને મોતના મુખમાંથી બચાવી લેવામાં આવી હતી. આગમાં એક કારને નુકસાન થયું હતું. બાકી કોઈ જાનહાનિ થઈ નહોતી. જોકે સોસાયટીએ આઠ દિવસ સુધી અંધારપટમાં રહેવું પડશે.